## Pravilnik o iskaznici inspektora zaštite prirode

### NN 93/1998 (8.7.1998.), Pravilnik o iskaznici inspektora zaštite prirode

# **DRŽAVNA UPRAVA ZA ZAŠTITU PRIRODE I OKOLIŠA**

Na temelju članka 25. stavak 2. Zakona o sustavu državne uprave ("Narodne
novine", broj 75/93), ravnatelj Državne uprave za zaštitu prirode i okoliša
donosi

## **PRAVILNIK**

### **O ISKAZNICI INSPEKTORA ZAŠTITE PRIRODE**

Članak 1.

Ovim Pravilnikom propisuje se obrazac iskaznice koju nose inspektori
zaštite prirode u Državnoj upravi za zaštitu prirode i okoliša, inspektori
zaštite prirode u županijskom uredu i uredu Grada Zagreba nadležnim za
poslove zaštite prirode i obrazac iskaznice koju nose službenici Državne
uprave za zaštitu prirode i okoliša koje za poslove inspekcije zaštite
prirode ovlasti ravnatelj, način izdavanja i zamjene iskaznice i vođenje
evidencije o izdanim i vraćenim iskaznicama.

Članak 2.

Iskaznica inspektora zaštite prirode, odnosno ovlaštenog službenika
za poslove inspekcije zaštite prirode (u daljem tekstu: iskaznica) izrađena
je kao plastična kartica pravokutnog oblika, svijetlozelene boje, dimenzija
85x55 mm.

Iskaznica se izdaje prema obrascima koji su tiskani uz ovaj Pravilnik
i čine njegov sastavni dio.

Inspektor zaštite prirode (u daljem tekstu: inspektor), odnosno ovlašteni
službenik za poslove inspekcije zaštite prirode (u daljem tekstu: ovlašteni
službenik) u obavljanju inspekcijskih poslova nosi iskaznicu u crnom kožnom
povezu na kojem je s prednje strane zlatnom bojom utisnut grb Republike
Hrvatske.

Članak 3.

Iskaznicu izdaje:

- inspektoru u Državnoj upravi za zaštitu prirode i okoliša, ravnatelj
Državne uprave za zaštitu prirode i okoliša,

- inspektoru u županijskom uredu nadležnom za poslove zaštite prirode,
župan,

- inspektoru u uredu Grada Zagreba nadležnim za poslove zaštite prirode,
gradonačelnik Grada Zagreba,

- ovlaštenom službeniku u Državnoj upravi za zaštitu prirode i okoliša,
ravnatelj Državne uprave za zaštitu prirode i okoliša.

Članak 4.

Iskaznica se smije koristiti samo u okviru zakonske nadležnosti obavljanja
poslova inspekcije zaštite prirode.

Svaka zlouporaba iskaznice povlači stegovnu i kaznenu odgovornost.

Iskaznicu je zabranjeno davati drugim osobama na korištenje.

Članak 5.

Iskaznica vrijedi od dana njenog izdavanja do prestanka ovlaštenja za
obavljanje poslova inspekcije zaštite prirode.

Članak 6.

Inspektor, odnosno ovlašteni službenik kojem prestane radni odnos ili
koji bude razriješen dužnosti, dužan je nakon prestanka radnog odnosa ili
razrješenja, iskaznicu predati neposrednom čelniku.

Vraćena iskaznica se poništava i pohranjuje.

Inspektoru odnosno ovlaštenom službeniku privremeno će se oduzeti iskaznica
ako je protiv njega pokrenuta istraga ili je podignuta optužnica, do okončanja
postupka.

Članak 7.

Inspektor odnosno ovlašteni službenik koji izgubi iskaznicu ili na drugi
način ostane bez nje, dužan je o tome izvijestiti neposrednog čelnika.

Nova iskaznica izdat će se nakon što je izgubljena ili na drugi način
nestala iskaznica oglašena nevažećom u "Narodnim novinama".

Članak 8.

O izdanim i vraćenim iskaznicama vodi se evidencija u tijelu državne
uprave nadležnom za njezino izdavanje.

Evidencija iz stavka 1. ovog članka sadrži ime i prezime inspektora
odnosno ovlaštenog službenika kojem je izdana iskaznica, broj iskaznice
i evidencijski broj, datum izdavanja, datum povratka odnosno poništenja
iskaznice, potpis inspektora odnosno ovlaštenog službenika te odjeljak
za napomenu.

Članak 9.

Izdane iskaznice za obavljanje poslova inspekcije zaštite prirode zamijenit
će se iskaznicama utvrđenim ovim Pravilnikom u roku od 30 dana od dana
njegova stupanja na snagu.

Članak 10.

Danom stupanja na snagu ovog Pravilnika prestaje vrijediti Pravilnik
o službenoj iskaznici inspektora zaštite prirode ("Narodne novine", broj
52/96.).

Članak 11.

Ovaj Pravilnik stupa na snagu osmog dana od dana objave u "Narodnim
novinama".

Klasa: 612-07/98-36/03
Urbroj: 432-08-AM-98-01
Zagreb, 10. lipnja 1998.

Ravnatelj
**dr. Ante Kutle,** v. r.

![](dodatni/369573.gif)
![](dodatni/369574.gif)

Pravilnik, NN 93/1998-1260